## Odluka kojom se daje suglasnost trgovačkom društvu HT - Hrvatske telekomunikacije d.d. na Dodatak Standardnoj ponudi za usluge međusobnog povezivanja HT - Hrvatskih telekomunikacija d.d.

### NN 42/2009 (6.4.2009.), Odluka kojom se daje suglasnost trgovačkom društvu HT - Hrvatske telekomunikacije d.d. na Dodatak Standardnoj ponudi za usluge međusobnog povezivanja HT - Hrvatskih telekomunikacija d.d.

HRVATSKA AGENCIJA ZA POŠTU I ELEKTRONIČKE KOMUNIKACIJE

962

Na temelju članka 14. stavka 4., članka 128. stavka 2. Zakona o elektroničkim komunikacijama (»Narodne novine« br. 73/08; dalje u tekstu: ZEK), u skladu s člankom 12. stavkom 1. točkom 5. i stavkom 3., člankom 56. stavkom 4. Zakona o telekomunikacijama (»Narodne novine« br. 122/03, 158/03, 60/04 i 70/05; dalje u tekstu: Zakon) i člankom 202. Zakona o općem upravnom postupku (»Narodne novine« br. 53/91, 103/96; dalje u tekstu: ZUP) u postupku donošenja standardne ponude pristupa mreži i međusobnog povezivanja, Vijeće Hrvatske agencije za poštu i elektroničke komunikacije (dalje u tekstu: Vijeće Agencije) je na sjednici održanoj 18. ožujka 2009. donijelo

ODLUKU

I. Daje se suglasnost trgovačkom društvu HT – Hrvatske telekomunikacije d.d. na Dodatak Standardnoj ponudi za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponudu za kolokacijske usluge HT – Hrvatskih telekomunikacija d.d. za potrebe međusobnog povezivanja od 13. ožujka 2009. g., kao i suglasnost na Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja od 13. ožujka 2009. g., koji su sastavni dio ove odluke.

II. Nalaže se trgovačkom društvu HT – Hrvatske telekomunikacije d.d. da odmah po primitku ove odluke dokumente iz točke I. objavi na svojim službenim internetskim stranicama, kao i da navedene dokumente dostavi u elektroničkom obliku Hrvatskoj agenciji za poštu i elektroničke komunikacije.

III. Dodatak Standardnoj ponudi za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponudu za kolokacijske usluge HT – Hrvatskih telekomunikacija d.d. za potrebe međusobnog povezivanja od 13. ožujka 2009. g. i Troškovnik HT – Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja od 13. ožujka 2009. g. primjenjuju se od stupanja na snagu ove odluke dakle dostave odluke stranci te ostaju na snazi do okončanja postupka analize mjerodavnih tržišta odnosno određivanja regulatornih obveza.

IV. Ukida se privremeno rješenje Vijeća Agencije (klasa: UP/I-344-01/08-01/3309, urbroj: 376-11-08-02) od 23. prosinca 2008. g. u dijelu koji se odnosi na Dodatak Standardnoj ponudi za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT – Hrvatskih telekomunikacija d.d. za potrebe međusobnog povezivanja od 27. kolovoza 2007. g.

V. Ova odluka objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (dalje u tekstu: Agencija) je 19. prosinca 2008. g. pokrenula po službenoj dužnosti, sukladno članku 124. ZUP-a postupak donošenja standardne ponude za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj (dalje u tekstu: standardna ponuda).

Slijedom navedenog, a s obzirom na činjenicu da je valjanost standardne ponude koja je bila na snazi u trenutku pokretanja upravnog postupka trebala prestati 31. prosinca 2008. g., Vijeće Agencije je donijelo privremeno rješenje (klasa: UP/I-344-01/08-01/03309, urbroj: 376-11-08-02 od 23. prosinca 2008. g.) prema kojem »Standardna ponuda za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj od 27. kolovoza 2007. godine« ostaje na snazi do okončanja ovog upravnog postupka.

Agencija je podneskom od 14. siječnja 2009. g. predložila trgovačkom društvu HT – Hrvatske telekomunikacije d.d. (dalje u tekstu: HT) da načini određene izmjene standardne ponude, kao i izmjene Dodataka Standardnoj ponudi za usluge međusobnog povezivanja HT – Hrvatskih telekomunikacija d.d. za telekomunikacijske operatore i davatelje usluga s dozvolom za pružanje javne govorne usluge u nepokretnoj mreži u Republici Hrvatskoj – Ponuda za kolokacijske usluge HT – Hrvatskih telekomunikacija d.d. za potrebe međusobnog povezivanja od 27. kolovoza 2007. g. (dalje u tekstu: ponuda za kolokacije) te je naložila HT-u da do 22. siječnja 2009. g. dostavi Vijeću Agencije novu standardnu ponudu.

HT se očitovao podneskom od 22. siječnja 2009. g. ali nije dostavio standardnu ponudu usklađenu s prijedlogom Agencije, već je dostavio svoje prijedloge u svezi s ponudom za kolokacije.

Kako je HT podneskom od 22. siječnja 2009. g. naveo svoje prijedloge u svezi ponude za kolokacije, Vijeće Agencije je u djelomičnom rješenju od 26. siječnja 2009. g. (klasa: UP/I-344-01/08-01/03309, urbr.: 376-11-09-08; dalje u tekstu: djelomično rješenje), naložilo HT-u da u roku od 8 dana načini izmjene standardne ponude te istu u navedenom roku dostavi Vijeću Agencije radi izdavanja suglasnosti. Isto tako, odredilo je da se postupak u svezi s ponudom za kolokacije nastavlja do utvrđenja činjeničnog stanja.

U daljnjem tijeku postupka Agencija je 26. siječnja 2009. g. ponovno dostavila HT-u prijedloge izmjene ponude za kolokaciju te je predložila i izmjene »Troškovnika HT – Hrvatskih telekomunikacija d.d. za izvođenje radova u izgradnji kolokacijskih prostora za potrebe međusobnog povezivanja« (dalje u tekstu: troškovnik) koji je HT dostavio 22. siječnja 2009. g., a isti čini dio specifikacije cijena usluge kolokacije za potrebe međusobnog povezivanja. Nakon što je analizirala troškovnik, Agencija se u navedenom dopisu očitovala HT-u po pojedinoj stavci troškovnika. Agencija je naložila HT-u da svoje očitovanje i potrebnu dokumentaciju dostavi u roku od 8 dana od zaprimanja podneska Agencije, radi izdavanja suglasnosti.

HT se očitovao podneskom od 9. veljače 2009. g. te je ponovno odbio prijedlog Agencije za izmjenu cijene rada iz dodatka 7 »Cijene« članka 1.5. »Vrijeme rada kod naplate prema utrošenom vremenu i materijalu«, dok se na dostavljeni prijedlog Agencije za izmjene troškovnika nije očitovao radi kratkoće roka. Naime, HT je u podnesku od 9. veljače 2009. g. naveo kako će se o prijedlogu izmjena troškovnika »direktno očitovati najkasnije do 13. veljače o.g.«.

Nadalje, HT je 11. veljače 2009. g. dostavio Vijeću Agencije standardnu ponudu usklađenu s djelomičnim rješenjem od 26. siječnja 2009. g. te je Vijeće Agencije 16. veljače 2009.g. na istu izdalo suglasnost odlukom klasa: UP/I-344-01/08-01/03311, urbroj: 376-11-09-11. Navedenom odlukom Vijeće Agencije je djelomično ukinulo privremeno rješenje od 23. prosinca 2008. g., na način da je isto ostalo na snazi u dijelu koji se odnosi na ponudu za kolokaciju.

U daljenjem tijeku postupka Agencija je pristupila utvrđivanju činjeničnog stanja u svezi s ponudom za kolokaciju. Kako HT do 26. veljače 2009. g. nije Agenciji dostavio svoje očitovanje u svezi s prijedlogom Agencije za izmjenu troškovnika, Vijeće Agencije je o problematici izmjene troškovnika odlučilo na temelju stanja spisa te je 26. veljače 2009. g. donijelo djelomično rješenje klasa: UP/I-344-01/08-01/03309, urbroj: 376-11-09-14 kojim je HT-u naložilo da u ponudu za kolokacije od 22. siječnja 2009. g. i u troškovnik ugradi određene izmjene te takvu u roku od 8 dana dostavi Vijeću Agencije radi izdavanja suglasnosti.

HT je 13. ožujka 2009. g. dostavio Agenciji ponudu za kolokacije i troškovnik. Analizom ponude za kolokacije i troškovnika Vijeće Agencije utvrdilo je da su navedeni dokumenti usklađeni s djelomičnim rješenjem od 26. veljače 2009. g. te je Vijeće Agencije odlučilo kao u točkama I., II. i III. odluke.

Isto tako, sukladno članku 217. stavku 3. ZUP-a Vijeće Agencije je u cijelosti ukinulo privremeno rješenje od 23. prosinca 2008. g., na način da ga je ukinulo i u dijelu koji se dopnosio na ponudu za kolokacije. Slijedom navedenog, Vijeće Agencije odlučilo je kao u točki IV. odluke.

Sukladno članku 14. stavku 4. ZEK-a Vijeće Agencije odlučilo je kao u točkama II. i V. odluke te će se ista objaviti u »Narodnim novinama«.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: UP/I-344-01/08-01/03309

Urbroj: 376-11-09-16

Zagreb, 18. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

[**PONUDA ZA KOLOKACIJSKE USLUGE
HT-Hrvatskih telekomunikacija d.d.
ZA POTREBE MEĐUSOBNOG POVEZIVANJA**](dodatni/400454.pdf)

[**TROŠKOVNIK**
**HT ‐ HRVATSKIH TELEKOMUNIKACIJA d.d.
ZA IZVOĐENJE RADOVA
U IZGRADNJI KOLOKACIJSKIH PROSTORA
ZA POTREBE MEĐUSOBNOG POVEZIVANJA**](dodatni/400455.pdf)

Odluka, NN 42/2009-962